Nainen karvarina
Nainen karvarina. Viime toukokuussa kuoli Korpilahden pitäjän Muuramen kylässä muuan mies. Tuo nyt ei ole mitään harvinaista eikä sekään, että mies oli ammatiltaan suutari ja karvari. Mutta harvinaista oli, että miehellä oli vaimo, joka hoiti miehensä ammattia aivan yhtä hyvästi kuin ukko itsekin. Miehellä kun oli kaksi ammattia, niin opettelihe eukko nahkurin työhön, jota hoiti melkein yksinään ukon kenkiä tehdessä. Kääntyi siitä ukko tautivuoteelle, halvaus teki hänen työhön kykenemättömäksi, mutta akka yksinään nahkuritointa kokonaisen kymmenen vuotta toimitti, siten elättäen miehensäkin. Miesmäinenhän se oli eukko toissään, mutta hellä oli sittekin sydämeltään, ukkoansa hoiteli mitä hellimmin. (K.-S.)

[Lähde: Uusi Suometar 12.6.1890 sivu 3]

[K.-S. = Keski-Suomi]

Anonyymi
Uusi Suometar
1890